VSA-kerkskietery: ‘Swartes neem die wêreld oor’Dylann Roof. Foto: AP Photo/Chuck Burton Dylann Storm Roof, die 21-jarige man wat daarvan verdink word dat hy nege mense doodgeskiet het in ŉ kerk in Charleston in die VSA, het glo aan ŉ vriend gesê swart mense neem die wêreld oor. Roof was glo Woensdagaand vir langer as ŉ uur in die kerk voordat hy ses vroue en drie mans, waaronder die pastoor, doodgeskiet het. Volgens Gren Mullen, polisiehoof van Charleston, is Roof Donderdagaand vasgetrek. Joseph P. Riley, burgemeester van Charleston, het die voorval as “suiwer gekonsentreerde boosheid” beskryf. Pres. Barack Obama het gesê die skietvoorvalle in Amerika moet tot ŉ einde kom. “Op ŉ sekere punt sal ons as ŉ land moet besef dat hierdie tipe massageweld nie in ander gevorderde lande gebeur nie,” het Obama gesê. Die oorledenes is geidentifiseer as past. Clementa Pinckney (41), Cynthia Hurd (54), Tywanza Sanders (26), ds. Sharonda Singleton (45), Myra Thompson (59), Ethel Lance (70), Susie Jackson (87), ds. Daniel Simmons sr. (74) en DePayne Doctor (49). Joey Meek, ŉ vriend van Roof, het die FBI in kennis gestel nadat hy hom herken het in kringtelevisiebeeldmateriaal. Volgens Meek het Roof onlangs ‘n Glock-pistool gekoop met geld wat hy vir sy verjaardag gekry het. Meek en Roof het glo ŉ paar weke gelede saam gedrink en Roof het glo begin gesels oor swart mense en gesê hy het ŉ plan. Roof was voorheen in die tronk op dwelmverwante aanklagte en betreding. ŉ Foto op Roof se Facebook-blad wys hom in ŉ baadjie met die ou Suid-Afrikaanse vlag en dié van Rhodesië. Meek het aan die Associated Press gesê hy en Roof was beste vriende in die laerskool, maar het kontak verloor en eers ŉ paar weke gelede weer kontak gemaak. “Hy het gesê swartes neem die wêreld oor. Iemand moet iets daaraan doen vir die wit ras. Hy het gesê hy soek segregasie tussen swart en wit. Ek het gesê ‘dit is nie hoe dit moet wees nie’. Hy het aangehou om daaroor te praat.”